# בית הספר החקלאי כדורי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
הבניין ההיסטורי המקורי

בית הספר החקלאי כדורי הוא בית ספר חקלאי הממוקם לרגלי הר תבור בגליל התחתון, כשני קילומטר צפונית לכפר תבור, כ-150 מטר מעל פני הים (נ.צ 188,234).

"כדורי" הינו אחד משני בתי ספר חקלאיים שנוסדו בשנת 1933 בתור בתי ספר חקלאיים פנימיתיים על ידי המנדט הבריטי בעקבות תרומה של איש העסקים היהודי יליד עיראק סֵיר אליס (אליהו) כדורי שמת במושבה הבריטית בהונג קונג בשנת 1922. התרומה הייתה על סך 100 אלף ליש"ט (לפי האנציקלופדיה העברית 140 אלף), הרברט סמואל הקים ועדה כדי לתכנן את הוצאת הכסף. רק כעבור זמן כאשר קראו את הצוואה עצמה התברר שלא הממשלה בארץ ישראל היא היורשת כי אם ממשלת בריטניה, וכי כדורי איפשר בצוואתו להשקיע את הכסף בארץ ישראל או בעיראק. חיים ויצמן הפעיל את אחיו של המנוח אליעזר כדורי ובסופו של דבר הצליח להשיג החלטה שהכסף יושקע בארץ ישראל. ליהודים עמדו להקים גימנסיה עיונית, ולערבים בית ספר לחקלאות. בסופו של דבר הוקמו שני בתי ספר חקלאיים על שם כדורי האחד בטול כרם והשני ליד כפר תבור.

בית הספר החקלאי כדורי נחשב לאחד מבתי הספר הטובים בארץ בתקופת המנדט הבריטי ורבים מראשי היישוב שלחו אליו את בניהם שהתקבלו רק לאחר מיון קפדני. המטרה העיקרית של הלימודים הייתה מתן אפשרות להמשך לימודי חקלאות באירופה. בית הספר נודע בזכות פועלו של מנהלו הראשון נתן פיאט שהנהיג "בחינות כבוד" (ללא נוכחות המורים) והתרכז בנושאי חקלאות וביטחון. כינויו של המקום בתקופה זו היה "המנזר", כינוי שנגזר מכך שהמקום היה מבודד ולמדו בו בנים בלבד. בתקופת מלחמת השחרור היו רבים מבין תלמידיו ובוגריו בפלמ"ח והיוו חלק נכבד משרשרת הפיקוד בו. רבים מבוגריו נטלו חלק פעיל בפעולות ההתיישבות, המאבק והבטחון של המדינה.

לאחר קום המדינה היה בית הספר ברשות משרד החקלאות של מדינת ישראל, ובתקופה זו החל בית הספר להתדרדר באיטיות בשל ירידת קרנן של הפנימיות בארץ, התלמידים היהודיים הטובים נטשו את המקום ומספר התלמידים הערבים עלה, עד שבאמצע שנות השבעים הפך בית הספר לבעל רוב ערבי.

בשנת 1975 הפך בית הספר מבית ספר פנימתי לבית ספר אזורי בעיקרו (הגם שהפנימיה בו עדיין פעילה). בשנים האחרונות השתפר מצבו של בית הספר בצורה משמעותית, הוקמו בו מגמות רבות חדשות ומספר תלמידיו גדל באופן ניכר. כמו כן הוקם ליד בית הספר התיכון בית ספר יסודי שכיום לומדים בו תלמידים מעטים מבני האזור (לאחר שבסוף שנות התשעים הוקמו בתי ספר יסודיים בכפר תבור ובגבעת אבני).

כיום לומדים בכדורי כ-1500 תלמידים מהם כ-200 תלמידי פנימייה מכל רחבי הארץ והשאר תלמידי אזור הגליל התחתון (כפר תבור, גבעת אבני, כפר קמא, יבנאל, שדמות דבורה, שרונה, כפר קיש, מסד, מצפה ועוד). כמו כן נמצא במקום משק חקלאי פעיל (המשמש ללימודי התלמידים), מכללה טכנולוגית לתלמידי כיתות י"ג-י"ד. מסביב לבית הספר התפתח המרכז האזורי כדורי וחלק ממגורי הסגל הפכו עם השנים לישוב נפרד.

בין בוגריו המפורסמים של בית הספר נמצאים יגאל אלון, יצחק רבין (שאף קיבל מלגת הצטיינות בלימודים), חיים גורי ואלי יצפאן.

## [עריכה] כדורי כבית ספר רב-תרבותי

בית הספר כדורי מיוחד במינו במגוון התלמידים השונים, הבאים כמעט מכל מגזרי החברה הישראלית: אם אלו צ'רקסים מכפר קמא, יהודים מיישובי האזור,ערבים- נוצרים ומוסלמים כאחד שחיים במסגרת הפנימייה.

כמו כן פועל בבית הספר פרויקט נעל"ה (נוער עולה לפני הורים), בו מגיעים אליו כל שנה קבוצת תלמידים יהודים מרחבי העולם, ובמיוחד מאזור רוסיה וברית המועצות לשעבר, ומתגוררים בפנימייה, אלו מחליטים בסוף תקופת לימודם אם לחזור לארץ מולדתם או להשאר בארץ ולהתגייס לצבא.

## [עריכה] מקורות

- תום שגב, "ימי הכלניות" ארץ ישראל בתקופת המנדט, כתר הוצאה לאור, 1999. ( מקור לנושא התרומה של אליס כדורי)
- כל מקום ואתר מדריך שלם להכרת הארץ, משרד הבטחון - ההוצאה לאור כרטא 1980.
- ד"ר זאב וילנאי, אנציקלופדיה לידיעת הארץ, הוצאת ידיעות אחרונות, 1956.
- האנציקלופדיה העברית הערך כדורי.

## [עריכה] קישורים חיצוניים

- אתר בית הספר

מקור: http://he.wikipedia.org../../../%D7%91/%D7%99/%D7%AA/%D7%91%D7%99%D7%AA_%D7%94%D7%A1%D7%A4%D7%A8_%D7%94%D7%97%D7%A7%D7%9C%D7%90%D7%99_%D7%9B%D7%93%D7%95%D7%A8%D7%99.html

קטגוריות: בתי ספר | כפרי נוער

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English